Ploftoestel by Woolworths in Durban ontlont | Maroela Media
Ploftoestel by Woolworths in Durban ontlont
'n Ploftoestel is Donderdagoggend by 'n Woolworths-winkel in Durban se middestad gevind en ontlont.
Die winkel is ontruim en die omliggende gebied is afgesper, aldus die direktoraat vir prioriteitsmisdaadondersoeke (die Valke).
Woolworths het die voorval bevestig en gesê hy is "geskok oor die onlangse voorvalle in KwaZulu-Natal". "Ons kan bevestig dat nóg 'n ploftoestel in ons winkel in Weststraat gevind is. Ons het dadelik die winkel ontruim as 'n voorkomingsmaatreël om die veiligheid van ons werknemers en klante te verseker."
Brig. Hangwani Mulaudzi, woordvoerder van die Valke, het aan African News Agency gesê werknemers van die winkel in Dr Pixley Kasemestraat (voorheen Weststraat) het op die verdagte toestel afgekom en die owerhede in kennis gestel. "Daar was 'n toestel en dit is deur ons bomeenheid ontlont. Geen beserings is aangemeld nie."
Die gebied is teen Donderdagmiddag weer veilig verklaar en gewone bedrywighede is hervat.
Die jongste voorval vorm nou deel van die Valke se voortgesette ondersoek oor 'n reeks soortgelyke voorvalle. Mulaudzi wou nie kommentaar lewer oor die samestelling van die toestel nie.
Inwoners in Durban is die afgelope paar weke op hete kole terwyl gekskeerders se oproepe tussendeur ontvang word terwyl werklike ploftoestelle gevind word.
Die eerste voorvalle was op 5 Julie toe 'n ploftoestel elk binne enkele ure in die Woolworths-winkels in Gateway Mall en die Pavilion gevind is. Nóg 'n toestel is op 7 Julie by Woolworths Gateway gevind en nog twee onder twee verskillende voertuie, 'n paar minute se stap weg van die Greyville-resiesbaan waar die jaarlikse Vodacom Durban July-perdewedren plaasgevind het.
Volgens die polisie, wat herhaaldelik inwoners gemaan het om kalm te bly, is die onprofessionele toestelle nie gebou om te ontplof nie, maar eerder om aan die brand te slaan.
Die Pavilion-winkelsentrum is op 9 Julie ontruim nadat 'n vermoedelike ploftoestel gevind is. Dit is later uitgeken as 'n sekuriteitskaartjie vir klere. 'n Spar-supermark in Wentworth het later 'n bomdreigement aangemeld. Die voorval het na bewering nie dieselfde modus operandi gevolg as die ander nie, aangesien afpersing betrokke was.
Die Cornubia-winkelsentrum naby Umhlanga, Commercial City in Durban en die Phoenix-polisiestasie het op 12 Julie bomdreigemente ontvang. Al drie gebiede is ontruim, maar geen ploftoestelle is gevind nie.
"Dis 'n ingewikkelde ondersoek," het Mulaudzi gesê. "Ons wil seker maak ons kry die persone wat hiervoor verantwoordelik is. Die ondersoek geniet ons volle aandag."
Woolworths het gesê die winkelgroep werk nou saam met die polisie, die Valke en sy eie interne ondersoekbeamptes. "Ons klante in KwaZulu-Natal sal meer sigbare veiligheidsmaatreëls opmerk en ons waardeer hulle geduld en begrip vir enige ongerief wat deur die bykomende maatreëls veroorsaak word."
Lees alle vorige berigte oor Woolworths op Maroela Media.
Durban KwaZulu-Natal Woolworths
Liggaam van vermoorde man in PE gevind
Man gee homself oor ná hy glo getuie skiet
Iemand is BAIE kwaad vir Woolworths!
Woolworths het iemand BAIE kwaad gemaak.
Waar is Woolworths se kameras??
Kan nie glo dat woolies nie CCTV het in al die winkels wat geteiken is nie, dit kan help om die verdagte te identifiseer en te stop voor iemand seer kry.